Ci Tarw

Brîd o gi sy'n tarddu o Loegr yw'r Ci Tarw. Gafaelgi ydyw a ddatblygwyd yn hanesyddol er mwyn baetio teirw. Fodd bynnag, mae'r brîd hwnnw wedi colli ei ffyrnigrwydd a fe'i ystyrir bellach yn gi cymar yn hytrach na chi ymladd.

Mae ganddo ben mawr gyda thrwyn byr a gên isaf sy'n ymwthio allan, clustiau wedi plygu, a chroen llac sy'n crychu dros y pen a'r wyneb. Mae ganddo gôt fer o flew main, o liw melynddu, gwyn, neu frowngoch, weithiau ar batrwm brithlwyd (streipiau tywyll) neu "laeth a chwrw" (gwyn a brown). Saif 13 i 15 modfedd hyd at ei war, ac mae'n pwyso 40 i 50 o bwysau.

Mae'r Ci Tarw yn symbol poblogaidd o Brydeindod. Mae sawl brîd arall yn cynnwys "tarw" yn yr enw, megis y Daeargi Tarw a'r Ci Tarw Ffrengig, felly weithiau cyfeirir at y Ci Tarw Seisnig neu Gi Tarw Prydeinig i wahaniaethu.

 Hanes 
Gellir olrhain y Ci Tarw yn ôl i'r 13g. Am chwe chan mlynedd cafodd ei ddefnyddio i ymladd â'r tarw yn y talwrn, pan oedd chwaraeon gwaed yn hynod o boblogaidd. Yn y cyfnod hwn datblygodd dymer dewr a chas, a goddefiad uchel iawn o boen. Bu bron i'r Ci Tarw ddarfod yn sgil Deddf Creulondeb i Anifeiliaid 1835, a waharddodd faetio ac ymladd cŵn.

Yn Oes Fictoria, aeth bridwyr a oedd yn hoff o'r Ci Tarw ati i'w achub, gan fridio'r hen dymer treisgar allan ohono. Cedwid ei ddewrder, ac o ganlyniad un beiddgar ac ystyfnig, er hawddgar, ydy'r Ci Tarw modern.

 Cyfeiriadau 

Tarw, Ci